钦定古今图书集成/明伦汇编/宫闱典/第089卷 > 太平公主 下嫁薛绍 又嫁武攸暨
## 钦定古今图书集成/明伦汇编/宫闱典/第089卷 > 太平公主 下嫁薛绍 又嫁武攸暨

按《唐书公主列传》：“太平公主，则天皇后所生。后爱之
倾诸女。荣国夫人死，后丐主为道士，以幸冥福。仪凤
中，吐蕃请主下嫁，后不欲，弃之夷乃真，筑宫如方士
薰戒，以拒和亲事。久之，主衣紫袌玉带，折上巾，具纷
砺，歌舞帝前。帝及后大笑曰：‘儿不为武官，何遽尔’？主
曰：‘以赐驸马可乎’？帝识其意，择薛绍尚之，假万年县”
为婚馆，门隘不能容翟车，有司毁垣以入，自兴安门
设燎相属，道樾为枯。绍死，更嫁武承嗣，会承嗣小疾，
罢婚。后杀武攸暨妻以配主。主方额广颐，多阴谋，后
常谓“类我”，而主内与谋，外检畏，终后世无它訾。永淳
之前，亲王食实户八百，增至千辄止；公主不过三百，
而主独加户五十。及圣历时，进及三千户。预诛二张
功，增号“镇国”，与相王均封五千，而薛、武二家女皆食
实封。主与相王、卫王成王。长宁、安乐二公主给卫士，
环第十步一区，持兵呵卫，僭肖宫省。神龙时，与长宁、
安乐、宜城、新都、定安、金城凡七公主，皆开府置官属，
视亲王。安乐户至三千，长宁二千五百，府，不置长史。
宜城、定安非韦后所生，户止二千。主三子：崇简、崇敏、
崇行，皆拜三品。韦后、上官昭容用事，自以谋出主下
远甚，惮之。主亦自以轧而可胜，故益横。于是推进天
下士，谓儒者多窭狭，厚持金帛谢之，以动大议，远近
翕然向之。元宗将诛韦氏，主与秘计，遣子崇简从事
定，将立相王，未有以发其端者。主顾温王乃儿子可
劫，以“为功。”乃入见王曰：“天下事归相王，此非儿所坐。”
乃掖王下，取乘舆服进睿宗。睿宗即位，主权由此震
天下，加实封至万户，三子封王，馀皆祭酒九卿。主每
奏事，漏数徙，乃得退，所言皆从。有所论荐，或自寒穴
躐进，至侍从旋踵。将相朝廷大政，事非关决不下。间
不朝，则宰相就第咨判，天子殆画可而已。主侍武后
久，善策人主，微指先事，逢合无不中。田园遍近甸，皆
上腴吴、蜀、岭峤，市作器用，州县护送，道相望也。天下
珍滋谲怪充于家，供帐声伎与天子等。侍儿曳纨縠
者数百，奴伯妪监千人，陇右牧马至万匹。长安浮屠
慧范畜赀千万，谐结权近，本善张易之。及易之诛，或
言其豫谋者，于是封上庸郡公，月给奉，稍主乳媪，与
通奏，擢三品御史大夫。御史魏传弓劾其奸赃四十
万，请论死。中宗欲赦之，进曰：“刑赏，国大事。陛下赏已
妄加矣，又欲废刑，天下其谓何？”帝不得已，削银青阶
大夫。薛谦光劾慧范不法不可贷，主为申理，故谦光
等反得罪。元宗以太子监国，使宋王、岐王总禁兵。主
恚权分，乘辇至光范门，召宰相白“废太子。”于是宋璟、
姚元之不悦，请出主东都，帝不许，诏主居蒲州。主大
望，太子惧，奏斥璟、元之以销戢怨嫌。监察御史慕容
珣复劾慧范事，帝疑珣离间骨肉，贬密州司马。主居
外四月，太子表追还京师。时宰相七人，五出主门下，
又左羽林大将军常元楷、知羽林军李慈皆私谒主，
主内忌太子明又宰相，皆其党，乃有逆谋。先天二年，
与尚书左仆射窦怀贞、侍中岑羲、中书令萧至忠、崔
湜、太子少保薛稷、雍州长史李晋、右散骑常侍昭文
馆学士贾膺福、鸿胪卿唐晙及元楷、慈、慧范等谋废
太子，使元楷、慈举羽林兵入武德殿杀太子，怀贞、羲、
至忠举兵南衙为应，既有日矣，太子得其奸，召岐王薛王、兵部尚书郭元振、将军王毛仲、殿中少监姜晈、
中书侍郎王琚、吏部侍郎崔日用定策。前一日，因毛
仲取内闲马三百，率太仆少卿李令问、王守一、内侍
高力士、果毅李守德，叩虔化门，枭元楷、慈于北阙下，
缚膺福内客省，执羲、至忠至朝堂，斩之，因大赦天下。
主闻变，亡入南山，三日乃出，赐死于第，诸子及党与
死者数十人，籍其田赀，瓌珤若山，督子贷，凡三年不
能尽。崇简素知主谋，苦谏。主怒，搒掠尢楚，至是复官
爵，赐氏李。始，主作观池乐游原，以为盛集。既败，赐宁、
申、岐、薛四王都人岁袚褉其地。

按《旧唐书武承嗣传》：“承嗣从祖弟攸暨，则天伯父士
让孙也。天授中，封士让为楚王，攸暨封千乘郡王，赐
爵实封三百户。兄攸宁为建昌郡王，实封四百户。攸
宁历迁凤阁侍郎、纳言冬官尚书，病卒。攸暨初为右
卫中郎将，尚太平公主，授驸马都尉，累迁右卫将军，
进封定王，又加实封三百户。俄又改安定郡王，历迁”
司礼卿、左散骑常侍，加特进。神龙中，拜司徒，复封定
王，实封满一千户，固辞不拜。寻而随例降封乐寿郡
王，拜右散骑常侍，加开府仪同三司。延秀等诛后，又
降封楚国公。延和元年卒。赠太尉、并州大都督，追封
定王。寻以公主谋逆，令平毁其墓。